Miðstjórn ASÍ hefur hafnað erindi Sólveigar Önnu Jónsdóttur um að setja á fót úrskurðarnefnd til að skera úr um hvenær hún tekur við á ný sem formaður Eflingar. Miklar deilur hafa verið innan félagsins um þessi mál. Að óbreyttu tekur hún við á aðalfundi 8. apríl.
Sólveig Anna var kjörin formaður Eflingar á ný um miðjan febrúar. Með nýjum formanni kemur helmingur stjórnarmanna nýr inn í stjórn félagsins. Ágreiningur hefur verið um hvenær aðalfundur félagsins verður haldinn, þar sem nýr formaður tekur við. Hann á að vera 8. apríl en Sólveig Anna og félagar hennar í Baráttulistanum vilja að honum verði flýtt. Við því hefur fráfarandi formaður ekki orðið og samkvæmt upplýsingum fréttastofu vísað meðal annars til þess að ekki sé hægt að boða aðalfund fyrr en búið er að uppfylla skilyrði um að almennir félagsmenn geti komið með tillögur að lagabreytingum. Deilunum um formannsskiptin lauk ekki þar. Fyrir helgi var haldinn aukafundur í miðstjórn ASÍ þar sem tekið var fyrir erindi Sólveigar Önnu og Baráttulistans um að sett yrði á laggirnar úrskurðarnefnd sem myndi skila áliti um þessa deilu. Samkvæmt upplýsingum fréttastofu var erindinu hafnað, þó með eins atkvæðis mun, meðal annars á þeim forsendum að það væri inngrip í málefni Eflingar og brot á lögum um sjálfstæði félagsins. Sólveig Anna segist ekki hafa tekið ákvörðun um næstu skref en hún lítur svo á að með þessu sé fráfarandi formaður að fara gegn ályktun trúnaðarráðs Eflingar frá því í nóvember um kosningum skydli flýtt og aðalfundi einnig. Sæki hún og félagar í Baráttulistanum það áfram að flýta aðalfundi gætu þau efnt til undirskriftasöfnunar meðal félagsmanna Eflingar um að boðað verði til svokallaðs almenns félagsfundar. Til þess þyrfti 300 undirskriftir.

Miðstjórn ASÍ hafnaði fyrir helgi erindi Sólveigar Önnu Jónsdóttur um að stofnuð yrði úrskurðarnefnd vegna deilu um hvenær aðalfundur Eflingar eigi að fara fram þar sem ný stjórn á að taka við.